google/wiki40b huggingface dataset:
Pandemrix

Pandemrix er et registrert varemerke for en influensavaksine utviklet av det multinasjonale legemiddelkonsernet GlaxoSmithKline for H1N1 pandemiviruset som først og fremst er blitt kjent i forbindelse med influensa A(H1N1)-pandemien 2009.
Pandemrix er den H1N1-vaksinen som ble godkjent av EU i oktober 2009 etter anbefaling fra EMEA. Markedsføringstillatelse for EU-området ble gitt 20. mai 2008 på grunnlag av et såkalt modellvaksinekonsept utviklet med H5N1-virus. Vaksinen er i bruk i blant annet Danmark, Sverige, Storbritannia, Irland, Tyskland, Nederland og Portugal, også til gravide i andre og tredje trimester.
I Sveits har legemiddelmyndigheten (Swissmedic) valgt å prioritere den sveitsiske produsenten Novartis' produkt Focetria. For vaksinen Celtura fra samme produsent forholder Swissmedic seg avventende.
Andre vaksiner som er i bruk i forbindelse med pandemien er Celvapan (Tyskland, 200 000 doser) og Panenza. Disse har ikke godkjennelse i Norge.

Godkjennelse i Norge

Melding om godkjennelse i Norge kom 1. oktober 2009.
I Norge er Pandemrix den eneste vaksinen som er tenkt brukt av legemiddelverket.

Vaksinen er i EU-området bare godkjent brukt i forbindelse med en offisielt erklært H1N1-pandemi. 11. juni 2009 erklærte WHO at en pandemi var en realitet. WHO anbefalte den 13. juli 2009 alle sine 194 medlemsland å vaksinere alle sine innbyggere høsten 2009.
Det har vært reaksjoner på at vaksinen inneholder skvalen som adjuvans (AS03), og legemiddelverket har redegjort for dette i en artikkel publisert 23. oktober 2009. 

Etter mediaoppslag om vaksinering og bivirkninger, publiserte WHO en oppdatert SOS-oversikt (spørsmål og svar) om sikkerhetsaspektet 30. oktober 2009

Norsk Folkehelseinstitutt om Pandemrix og narkolepsi

2009: "Vi er trygge på anbefalingene om bruken av pandemivaksinen Pandemrix som nå tilbys i Norge. Pandemrix er en god og trygg vaksine"
2011: "Folkehelseinstituttet ser alvorlig på konklusjonene til CHMP. Vi har stor sympati med dem som er rammet av uventede bivirkninger etter vaksinering med Pandemrix. Med den kunnskap vi har nå vil vi ikke anbefale vaksinen hvis vi kan få tak i en annen vaksine. Men det blir galt å se på dette i ettertid på den måten. Da pandemien var et faktum måtte vi vurdere der og da. Narkolepsi er en ny og uventet bivirkning. Vi kunne ikke vente et års tid med å se på bivirkninger."

Dosering

Hver dose utgjøres som nevnt av to komponenter, én som inneholder adjuvans, én med det inaktiverte viruset. Disse blandes før intramuskulær injeksjon. For full effekt anbefales det at det brukes to doser, satt med 21 dagers mellomrom. Det er registrert immunitet allerede etter én dose.

Bivirkningsrapporter

I 2009 ble det meldt 801 tilfeller av mulige bivirkninger etter vaksinering med Pandemrix. Helsepersonell ble spesielt anmodet om å melde alvorlige hendelser etter vaksinasjon. 201 av disse meldingene regnes som alvorlige, som for eksempel alvorlige allergiske reaksjoner, kramper og Guillain-Barré syndrom.
Dillingham Census Area

Dillingham Census Area, tidligere Bristol Bay Census Division, er et folketellingsområde i den amerikanske delstaten Alaska. Det ligger i de sørvestlige delene av delstaten mellom Kilbuck- og Taylorfjellene i nord og Bristolbukta i sør.
Dillingham grenser til folketellingsområdet Bethel i vest og nord og mot bykommunen Lake and Peninsula i øst. Området har et totalt areal på 54 204 kvadratkilometer, hvorav 5 837 km² er vann og 48 367 km² land. Statistikkområdet har 5 010 innbyggere (2013), og den største byen er Dillingham.
I 1961 ble statistikkdivisionen Bristol Bay etablert med landområder rundt Bristolbukta, fra Cape Newenham i nord til Port Heiden på Alaskahalvøya i sør, og østover til Aleutian Range, med samlet areal på 101 491 kvadratkilometer. I 1962 ble bykommunen Bristol Bay skilt ut fra statistikkdivisjonen.
Før folketellingen i 1980 ble navnet på området endret til Dillingham. Det ble gjort endringer langs hele grenselinjen i nord, og grenselinjen på Alaskahalvøya ble trukket vestover til Kupreanof Point. I 1989 ble bykommunen Lake and Peninsula dannet ved å skille ut den østlige og sørøstlige delen av statistikkområdet.
Bevaringslov

Bevaringslover i mekanikk

Bevaringsloven for mekanisk energi: Den totale mekaniske energien til en gjenstand i fritt fall er konstant.  
Bevaringsloven for bevegelsesmengde: Når resultanten av de ytre kreftene på et sammensatt system er lik null, er den samlede bevegelsesmengden konstant for systemet.
Dizionario Biografico degli Italiani

Dizionario Biografico degli Italiani (DBI, «Biografisk leksikon over italienere») er en italiensk nasjonalbiografi over avdøde personer som ble født og/eller virket i det italienske området fra slutten av Vestromerrikets tid.
Leksikonet utgis av Istituto della Enciclopedia Italiana. Det er planlagt 110 bind fordelt over rundt 80 000 sider med totalt 35 000 biografier. Per 2016 er det gitt ut 90 bind, fram til stikkordet Quercia.
På begynnelsen av 2009 ble artiklene fra de utgitte bindene gjort tilgjengelig online.
Diskbilde

Et diskbilde er innenfor informatikken navnet på en datafil som inneholder innholdet og strukturen til et diskvolum eller til hele lagringsmediumet som for eksempel en harddisk, en båndstasjon, en diskett, en optisk disk eller en minnepinne. Et diskbilde skapes vanligvis ved å foreta en kopiering sektor-for-sektor av kildemediumet, og således skape en replikasjon av innholdet og strukturen på lagringsmediumet uavhengig av filsystemet. Avhengig av diskbildets format, kan det omfatte en eller flere datafiler.
Filformatet kan være en åpen standard, slik som et ISO-bilde for optiske disker, eller være unikt for en spesifikk applikasjonsprogramvare.
Steven Caulker

Landslaget

Caulker debuterte for det engelske landslaget den 14. november 2012 i en bortekamp mot Sverige. Caulker scoret i debuten, men han kunne allikevel ikke hindre at Sverige vant kampen 4–2. 
Caulker representerte Storbritannia i Sommer-OL 2012.
Ideologisk Turing-test

En ideologisk turing-test en metode for å undersøke om noen virkelig forstår sine meningsmotstanderes argumenter. Testen går ut på å invitere noen til å svare på spørsmål eller skrive et essay hvor de skal late som om de er tilhengere av et annet syn enn sitt eget. Dersom en nøytral dommer ikke er i stand til å gjette hva som er skrevet av noen som svarer ut fra egne meninger eller som svarer på vegne av meningene de later som om de har, har en bestått en ideologisk turing-test.
Ideologiske turing-tester ble først beskrevet av Bryan Caplan. Metoden henter inspirasjon fra ideen om turingtester som benyttes for å bedømme om et IT-system er (kunstig) intelligent ved å teste om det er i stand til å lure en nøytral observatør.
Stuenes skole

Ny skole

Etter planen skulle Stuenes skole i  august 2014 ta i bruk på et nybygg på 10 500 kvadratmeter rett ved den gamle skolen. Kostnaden var i forkant beregnet til 180 millioner kroner,, og skolen skulle ta i mot 825 elever. Den gamle ungdomsskolen skulle rives og erstattes med et nytt 25-meters svømmebasseng. Bygget som rommet den gamlebrnes barneskolen skulle selges, og det var planlagt at denne bygningen sullw reguleres til leilighet. I samme omgang skulle Stuenes Stadion oppgraderes til kunstgress.
Ekkoland

Ekkoland er debutromanen til den norske forfatteren Per Petterson. Boka ble skrevet i 1989, og handler om Arvid som vokser opp i Oslo på sekstitallet.
Nintendo Power

Nintendo Power var et nyhets- og strategitidsskrift, som ble gitt ut en gang i måneden i USA og Canada. Den første utgivelsen kom i 1988, og den siste kom i desember 2012.
Cookie Crisp

Cookie Crisp er en frokostblanding som forsøker å gjenskape smaken av sjokoladekjeks. Den er produsert av General Mills i USA og Cereal Partners (under Nestlé-merket) i andre land. Blandingen ble lansert i 1977, og var opprinnelig produsert av Ralston Purina inntil det solgte varemerket til General Mills i 1997, som kort tid etter endret oppskriften.

Varianter

Det er blitt lansert flere varianter av Cookie Crisp.
Double Chocolate Cookie Crisp var en variant med dobbel mengde sjokoladebiter introdusert i 2007.
Peanut Butter Cookie Crisp ble også lansert. Den har smak av kjeks med peanøttsmør.
I juli 2009 ble Cookie Crisp Sprinkles lansert. Dette er vaniljekjeks med strøssel. Sommeren 2009 lanserte Nestlé en ny emballasje for den britiske versjonen av Cookie Crisp med strøssel.
Cookie Crisp Brownie ble lansert i Storbritannia i 2013, med smak av brownies.
Frokostblandingen har også vært tilgjengelig med vaniljesmak.
Byting

Byting er et countryband fra Bø i Telemark. Bandet skulle egentlig bare fremføre låten «Høvdingen» om kameraten Jon Elling Buen Garnås som omkom i en bilulykke. Etter hvert fikk de også andre sanger på repertoaret. De har nå gitt ut to album og en singel.
Navnet «byting» er bytting på dialekt. Bandet ble, ifølge dem selv, kalt det fordi de selv har opplevd å bli kalt nettopp bytting.
Cosmoledo

Navn

Navnet Cosmoledo skal stamme fra en portugisisk sjøfarer, men det er ikke kjent hvem det kan ha vært.

Geografi

Atollen ligger 1 045 km sørvest for Seychellenes hovedøy Mahé. Avstanden til naboatollen i nord, Astove, er 35 km, mens det er 115 i retning sørøst til atollen Aldabra. Cosmoledo ligger på samme vulkanske fundament som naboøya Astove. Den største øya i atollen heter Menai. Atollen dannes av flere øyer som omkranser en lagune, som på det videste er 16 ganger 11 km. Det er to utløp fra lagunen til havet. Arealet er 5,09 km².
Floraen har likheter med den på Aldabra og andre øyer i Aldabragruppen, med flere endemiske arter, men med mindre artsrikdom på Cosmoldeo. Det finnes mangrove ut mot lagunen, særlig på den største øya Menai. Et par øglearter lever på Cosmoledo og suppeskilpadde yngler på atollen. 
Cosmoledo har en grunn lagune ved lavvann og er et viktig habitat for sjøfugl, både hekkende og trekkfugl. Det finnes store hekkebestander av underarter av maskesule, rødfotsule og sotterne. Bestandene av Sula dactylatra melanops, Sula sula rubripes og Sterna fuscata nubilosa er av stor betydning i verdenssammenheng. Krabbeeter er blant trekkfuglene. Det finnes også brunsule, rødhaletropikkfugl, småtropikkfugl, fregattfugl, svartnakketerne og flere hegrearter. Av landfugl finnes souimangasolfugl, umbradue, gråbukbrillefugl, gassercistussanger og hvitbrystkråke.
Kjempeskilpadde er introdusert til atollen, der det er mulig arten tidligere har levd. Cosmoledo hadde i 2013 en bestand på 20 kjempeskilpadder.
Introduserte arter, først og fremst katt og rotte, utgjør en trussel mot miljøet. Rotter er utryddet fra et par av småøyene i atollen.
Deler av atollen er vernet.

Historie

Atollen ble på 1800-tallet besøkt av fiskere, hvalfangere og skipbrudne. Mot slutten av 1870-årene ble det forsøkt å bosette øya. Det ble plantet kokospalmer, dyrket mais og holdt geit. I 1901 var det imidlertid to gjenværende personer som bodde på Cosmoledo. Det ble da tatt ut noe guano. Tannin fra mangrovebark ble utført. Fram til 1992 ble det drevet fiske og skilpaddefangst fra atollen.

Forvaltning

Øya regnes som en del av De ytre øyene i Seychellene, også kalt Outer Islands eller Zil Elwannyen Sesel.

Samfunn

Folketellingen i 1971 viste 20 innbyggere. Atollen er senere avfolket og det var per 2014 ingen permanent bosetting.
Cosmoledo eies av den seychelliske stat og forvaltes av det statlige selskapet Islands Development Company.
Ássebákti

Ássebákti er ei grend i Karasjok kommune i Finnmark. Stedet ligger ved elva Karasjokka på Finnmarksvidda, like etter Karasjokkas samløp med Iešjohka, rundt 13 kilometer vest for tettstedet Karasjok. Riksvei 92 går gjennom Ássebákti.
Texas Christian University

Texas Christian University er et religiøst, kristent universitet i Fort Worth i delstaten Texas, USA. Det ble grunnlagt i 1873 og er tilknyttet det reformistiske kirkesamfunnet Christian Church (Disciples of Christ).
Ved lærestedet var det 8 865 studenter og 803 vitenskapelig ansatte i 2006, og dette året var skolepengene US$ 23 020 for studenter folkeregistrert i USA. Undervisningen gis opp til doktorgradsnivå.
British Medical Association

British Medical Association (BMA) er den britiske legeforeningen, og har hovedkvarter på Tavistock Square i London. De fleste leger i Storbritannia er medlemmer av organisasjonen, som fungerer både som fagforening og som fagetisk rådgiver. British Medical Association utgir det ansette medisinske tidsskriftet British Medical Journal.
Organisasjonens historie går tilbake til omkring 1860, da en rekke regionale legeforeninger sluttet seg sammen.
Crispus Attucks

Bakgrunn

Det er ikke så mye som er kjent om Attucks før hans død i Bostonmassakren. To sentrale kilder fra hendelsene, som ble offentliggjort i 1770 beskriver ham ikke som «neger» eller «svart» mann. 
Den første rapporten som ble utarbeidet av bymyndighetene i Boston, med navnet «A Short Narrative of the Horrid Massacre», inneholdt rundt hundre øyevitne-beskrivelser over hva de så 5. mars 1770. 
Den andre kilden, «The Trial of William Wemms», henviser mer enn et dusin ganger til Attucks som en «mulatt» eller «molatto», og et vitne hevder han var en indianer, en annen beskriver ham bare som en «høy mann», og en annen som en «kraftig mann». Mens forkjempere for avskaffelse av slaveriet utover på 1800-tallet fokuserte på hans afrikanske bakgrunn, ble han tilsynelatende av hans samtidige i Boston sett på å ha en blandet etnisk bakgrunn.
Knut Hjeltnes

Karriere

Knut Hjeltnes ble nummer 5 i diskos under EM 1978 og nummer 4 i samme øvelse under EM 1986. Under Sommer-OL i 1976 i Montréal kom han på 7.-plass og i OL i Los Angeles i 1984 oppnådde han 4.-plass, mens han fire år senere igjen kom på 7.-plass under OL i Seoul. Han satte norsk rekord i diskos med 69,62 i 1985, den rekorden står fortsatt. Han representerte IL Gular.
Sommeren 1977 ble Knut Hjeltnes som første nordmann tatt for bruk av doping, og ble utestengt fra all idrett i ett år. Hjeltnes innrømmet at han hadde tatt anabole steroider.
Knut Hjeltnes ble i 1978 uteksaminert fra Brigham Young University. Senere arbeidet han i perioder innen salg og markedsføring for Nike International og Microsoft Inc. Etter å ha lagt opp som idrettsutøver var han i perioden 1994-1997 diskostrener for Norge. I 1996 gjorde Hjeltnes combeback i diskos og var nær ved å klare kvalifiseringskravet til VM dette året.
Fra 1999 til 2013 var han  idrettsinstruktør ved United States Military Academy i West Point i USA. Han er gift for andre gang og har tre barn fra første ekteskap.
Ain't Nobody Here But Us Chickens

«Ain't Nobody Here but Us Chickens» er en amerikansk sang fra 1946 med melodi og tekst av Alex Kramer og Joan Whitney. Den ble spilt inn på plate av Louis Jordan and His Tympany Five.

Norsk versjon

Eldar Vågan har skrevet en norsk tekst. Den norske tittelen er «Får itte mere pudding tjukken». Vazelina Bilopphøggers har spilt inn sangen. Den ble utgitt på LP-platen Blå lys (Philips  6327 067) i 1982.

Listeplasseringer

Platen med Louis Jordan & His Tympany Five lå på førsteplassen på R&B-listen og som nummer seks på poplisten.
B-siden, en sang med tittelen «Let the Good Times Roll», nådde som høyest en andreplass på R&B Juke Box-listen.
NM i svømming 1957

NM i svømming 1957 ble arrangert i Frognerbadet i Oslo 2.-4. august 1957.
Kappsag

Farer i bruk

Kappsagen har historisk sett vært et farlig redskap, og det er mange som har mistet fingre, hender eller på annen måte skadet seg alvorlig på kappsag. De fleste nye kappsager har sikkerhetsystemer som skal hindre dette.
USA-mesterskapet på 50 km 2015

USA-mesterskapet på 50 km 2015 (USATF 50km Road Championships) ble arrangert 1. mars 2015, som en del av gateløpet Caumsett Park 50K på Long Island i New York i USA.
Tistedalsfoss kraftverk

Historikk

Tidligere lå mange sagbruk langs elva Tista.  I 1907 ble det første kraftverket bygget med rørgate fra Femsjøen. 
I 1955 ble en ny kraftstasjon bygget 115 meter inne i fjellet med vann i tunnel fra Femsjøen. 
Stasjonen ble utvidet til to aggregater til i 1976.
UL Fram (Soløy)

UL Fram, stiftet 17. oktober 1896, er det eldste, aktive ungdomslaget i Troms. Ungdomslaget er en del av Noregs Ungdomslag. Ungdomslaget ble stiftet på låven hos John Bertheussen, Å i Lavangen. Lærer Berhard Dahl var initiativtaker og ble valgt til første leder. Framheim er UL Frams ungdomshus.

Sport og fritid

Soløy IG er en del av UL Fram. Idrettsgruppa har arrangement på sankthansaften og aktivitetsdag med for eksempel joggeskyting og bueskyting. De arrangerer Tirsdagsrenn (barneskirenn) sammen med Lavangen Idrettsforening og Fossbakken bygdelag.
Husflidgruppen er et aktivitetstilbud der de driver med håndarbeid, for eksempel strikking, brodering og veving. Rekefesten er et årlig arrangement som ungdomslaget har i slutten av februar. På Rekefesten serveres det reker, etterfulgt av en lokal revy som er laget av ungdomslaget medlemmer.
Rainer Eppelmann

Bakgrunn

Rainer Eppelmann vokste opp i Berlin. I hans barndom var byen ennå ikke fullstendig delt, og han gikk på skole i Vest-Berlin. På grunn av byggingen av Berlinmuren ble imidlertid skolegangen der avbrutt. Han utdannet seg til murer mellom 1962 og 1965. I 1966 nektet han å tjenestegjøre i kommunistregimets væpnede styrker og nektet å sverge troskap til kommunistregimet. Han ble da dømt til åtte måneders fengsel av kommunistregimet for «Befehlsverweigerung».
Senere studerte han teologi ved den teologiske høyskolen «Paulinum» i Berlin, og avla i 1974 den første og andre teologiske eksamen. Han virket så som protestantisk prest i en samaritanermenighet i Berlin-bydelen Friedrichshain.

Opposisjon i Øst-Tyskland

Eppelmann engasjerte seg tidlig i opposisjonen mot kommunistregimet. På 1980-tallet tok han seg av ungdommer som var i en vanskelig situasjon. Fra hele DDR kom det ungdommer for å delta på hans bluesmesser. Sammen med Thomas Welz stod han bak distribusjon av tekster og tidsskrifter, noe som dels måtte skje i hemmelighet, dels var tolerert av myndighetene for «indrekirkelig bruk».
På 1980-tallet planla likevel medarbeidere i Stasi å myrde den opposisjonelle presten, men planene ble stoppet av de overordnede.

Politiker i øst og i det samlede Tyskland

I 1989 deltok han i grunnleggelsen av Demokratischer Aufbruch, og ble senere valgt til partiets leder. I 1990 deltok han i rundebordssamtalene, og ved det frie valget 18. mars 1990 ble han innvalgt i Folkekammeret i DDR.  Han ble i 1990 først utnevnt til minister uten portefølje i Hans Modrows regjering, da Modrow tok inn noen representanter for demokratibevegelsen i regjeringen. Etter Folkekammervalget ble han minister for nedrustning og forsvar i regjeringen de Maizière. I august 1990 fusjonerte Demokratischer Aufbruch med CDU, og han ble medlem av dette partiet. Han var leder av CDUs arbeidstagerorganisasjon CDA fra 1994 til 2001. Han var medlem av CDUs presidium fra 1994 til 1998.
Eppelmann ble innvalgt i Forbundsdagen for CDU ved det første fellestyske valget 2. desember 1990 og satt i Forbundsdagen til han ikke lenger stilte til valg i 2005. Han var innvalgt som direktekandidat for valgkrets 277 i Brandenburg. I Forbundsdagen var han leder for de to enquête-kommisjonene for bearbeidelse av SED-diktaturet. 
Fra grunnleggelsen i 1998 har han vært styreformann for den føderale Stiftung zur Aufarbeitung der SED-Diktatur. Han er også rådgiver for den føderale kommissæren for Stasi-arkivene og styremedlem i Deutsche Parlamentarische Gesellschaft.
Rainer Eppelmann er gift og har fem barn.
Bergen Rød Valgallianse

Bergen Rød Valgallianse var et lokallag av Rød Valgallianse i Bergen kommune. 
RV stilte første gang til kommunevalget i Bergen i 1975. Partiet har vært representert i Bergen bystyre siden 1979. Tradisjonelt har partiets liste fått størst oppslutning i noen av sentrumskretsene i Bergen. Partiet gjorde sitt beste lokalvalg i 1999, da listen fikk 6,4 % av stemmene. Ved kommunevalget i 2007 fikk partiet en oppslutning på 4,5 % og vant tre representanter i bystyret. Etter en splittelse i lokallaget, ble bystyregruppen i 2008 redusert til to. Lokallaget hadde da skiftet navn til Rødt Bergen. 
Torstein Dahle har i en årrekke vært Bergen Rød Valgallianses fronfigur. Blant tidligere lokallagsledere er Aslak Sira Myhre.
Wushashan kullkraftverk

Wushashan kullkraftverk er et kullkraftverk i kystbyen Ningbo provinsen Zhejiang i det østlige Kina. Det har en installert produksjonskapasitet på 2 400 MW fordelt på 4 turbiner á 600 MW hver. Anlegget stod ferdig i 2006.
Operatør er Datang International Power Generation Co Ltd, som eier 51% av anlegget. All elektrisiteten selges på kraftnettet i Zhejiang.
Henschel-Werke

Historie

Henschel & Sohn ble etablert som et støperi i 1810 av Georg Christian Carl Henschel og sønnen Johann Werner Henschel. I 1816 begynte selskapet å produsere dampmaskiner, og året etter ble også eldstesønnen Carl Anton Henschel med i selskapet. I 1848 leverte Henschel sitt første damplokomotiv, til Friedrich-Wilhelms-Nordbahn, og innen 1900 hadde selskapet levert over 5 000 lokomotiver. I 1905 ble det første elektriske lokomotivet levert, og i 1910 det første med forbrenningsmotor. Henschel tok etter hvert over lokomotivproduksjonen til Buckau-Wolf (1928), Linke-Hofmann (1930, delt likt med Krupp) og Hanomag (1931). I 1925 begynte selskapet å produsere lastebiler og busser, og på lisens fra David Brown Ltd. begynte de i 1933 å produsere snekkegir. Allerede under første verdenskrig begynte Henshcel å levere våpen, og under opptakten til andre verdenskrig ble produksjonen gradvis mer og mer våpenrelatert.
Henschel ble overtatt av Rheinstahl-Hanomag i 1964. I 1969 ble Henshcels og Hanomags lastebilproduksjon (bussproduksjonen var lagt ned i 1963) slått sammen til Hanomag-Henschel-Fahrzeugwerke GmbH (HHF) og i 1971 solgt til Daimler-Benz, som la ned merket i 1974. Henschel ble fra 1965 omtalt som Rheinstahl-Henschel, og etter at Rheinstahl i 1973 ble overtatt av August Thyssen-Hütte ble det fra 1976 omtalt som Thyssen Henschel. Henschel ble i 1990 en del av ABB, som i 1996 slo sin produksjon av transportsystemer sammen Daimler-Benz' til ADtranz, og er siden 2001 en del av Bombardier Transportation.
Boudeuse

Navn

Øya er oppkalt etter fregatten «La Boudeuse», et av skipene Louis-Antoine de Bougainville benyttet til sin jordomseiling som varte fra 1766 til 1769.

Geografi

Øya regnes som en del av De ytre øyene i Seychellene, også kalt Outer Islands eller Zil Elwannyen Sesel.
Boudeuse er ei sandsteinsøy som ligger 320 km sørvest av Seychellenes hovedøy Mahé. Den er lav og flat, med et jevnt platå med en høyde på maksimalt tre meter over havet. Arealet er 0,014 km². Øya har bevart sin opprinnelige vegetasjon og er treløs. 
Boudeuse er et av de siste store hekkestedene for maskesule på Seychellene. I 2001 ble antallet hekkende par beregnet til mellom 3000 og 5000. Kilehalelire hekker også på øya. Suppeskilpadde og karett legger egg på Boudeuse.
Øya har ingen permanent befolkning.
Plocaederus

Utseende

Middelsstore, mørke, avlange trebukker, dekkvingene vanligvis rødbrune. Antennene er lange, tynne og noe sagtakkede. Pronotum har litt kantete sider og er hvelvet og påfallende tverr-rynket. Dekkvingene er parallellsidige, fint og nokså tett punkterte, ofte noe blanke.

Utbredelse

Slekten er utbredt i Sør- og Mellom-Amerika.
Phenacoleachiidae

Utseende

Små skjoldlus, kroppen oval. De har forholdsvis lang, fire-leddet sugesnabel. Første nymfestadium er ca. 1,5 mm lange, avlangt-ovale med korte, kraftige bein og kraftige, 7-leddete antenner. De er spredt hårete. Hannene kan være fullt vingede, kortvingede eller vingeløse

Levevis

Disse artene er knyttet til sørbøk (Nothofagus spp.).

Utbredelse

Denne gruppen finnes bare i den sørlige delen av New Zealand. Den nordligste av artene, Ph. zealandica, lever på Sørøya, mens Ph. australis bare er kjent fra to øyer som ligger litt sør for Sørøya, på det såkalte Campbell-platået.